Úvodný príspevok - Otvorená Kultúra!

Približne pred hodinou začalo spoločné rokovanie českej a slovenskej vlády. Róbert Fico a Andrej Babiš ním demonštrujú vzájomné zbližovanie ich politík. My, občania a občianky v utužovaní vzťahov súčasných premiérov vnímame najmä ich spoločnú inklináciu k oslabovaniu demokracie.
Obe vlády prejavujú záujem okliešťovať nezávislosť mimovládneho sektora. Obe robia zásahy do kultúry a nezávislosti médií. Z ochrany prírody sa v oboch krajinách stala fraška. U Fica v prípade novely Trestného zákona a u Babiša v prípade Čapí hnízdo stojí osobný prospech vysoko nad verejným záujmom.
Spoločné rokovanie má jasný cieľ: Odkázať verejnosti, že tento koristnícky štýl politiky naberá na sile.
V Otvorenej Kultúre! vnímame obzvlášť citlivo výber miesta pre spoločné vládne rokovanie. Slovenská národná galéria je symbolom dobytého územia.
Zamestnanectvo o ňu zviedlo ťažký zápas, ktorý skončil hromadným odchodom stovky zamestnankýň a zamestnancov. Neboli ochotní podieľať sa na ničení toho, čo predtým roky s láskou budovali, a rovnako neboli ochotní znášať bossing, vyhrážky, zastrašovanie a šikanu.
Martine Šimkovičovej s Lukášom Machalom sa podarilo premeniť ikonu otvorenej, modernej a nezávislej SNG na svoju poddajnú slúžku.
Paradoxne počas celého zápasu o SNG ministerka obviňovala kritickú kultúrnu obec, že vnáša do kultúry politiku. Dnes ona sama použila galériu ako vyprázdnené kulisy pre najvyššiu politickú hru.
Nie je typické, aby vláda rokovala v galérii. Ale zlomená a podvolená inštitúcia Ficovi vyhovuje ako memento pre búriacu sa verejnosť. Hovorí nám - tak, ako sme si podmanili silnú a hrdú galériu, podmaníme si všetko. Vy sa na to budete pozerať z odstupu dokonale strážených 50 metrov, odsunieme vás tam, kde vás nebude vidieť a nebude vás počuť.
My, občianska spoločnosť, sa však nevyľakáme. Keď sa politické sily spájajú v oslabovaní demokracie, my sa spájame v jej obrane.
Dnes tu stojí dvadsať platforiem, iniciatív a organizácií, z ktorých každá je pripravená brániť demokratické hodnoty bez ohľadu na to, ako dlho to bude trvať a aké prekážky nám vláda Róberta Fica postaví. Stojíme tu spoločne, pomáhajúc si a podporujúc sa.
Na diaľku nás posilňujú aj českí partneri, ktorí tu nie sú osobne len preto, že doma práve organizujú občianskej protesty proti vlastnej vláde.
Tak ako politici, aj my sme si vybrali symbolické miesto spájania. Stojíme pred tabuľou, ktorá pripomína rok 1918 – vznik štátu, ktorý Česi a Slováci postavili na spolupráci a demokracii. My, občianska spoločnosť, sa odvolávame na toto dedičstvo.
Záverečný príspevok - Otvorená Kultúra!
Pred chvíľou sa neďaleko odtiaľto fotografovali dve vlády, ktoré sa spájajú.
Tu ste teraz počuli množstvo hlasov, ktoré sa spájajú tiež – hlasy z kultúry, médií, ochrany prírody aj ľudských práv, hlasy študentiek, právnikov, aktivistiek z miest, zo Slovenska aj z Česka.
Občianska túžba po spravodlivej krajine je silnejšia ako politické obchody.
Ukazujú to príklady z Maďarska, Srbska či Spojených štátov.
Spoločnosť má schopnosť uzdraviť sa z antidemokratických zranení. No musí si toto uzdravenie vybojovať. Musí byť zomknutá a pevná. Potrebuje imagináciu, aby si dokázala predstaviť lepší svet. Namiesto zlyhávajúceho konceptu lídrov musí stavať na vzájomnej podpore a zdieľaní.
Z tohto miesta spoločne odkazujeme, že sme pripravení na spoluprácu a vytrváme dovtedy, kým to bude potrebné. Tiež si na znak spájania spravíme spoločnú fotografiu.
Pozývame širokú verejnosť,aby sa občiansky aktivizovala a pridala k nám. Krajina, po ktorej túžime, nenastane sama, musíme si ju vytvoriť.

